Yhteiskunnalliset vaikuttajat ihmettelevät joukolla eilistä tilannetta, jossa Haminan kaupunginosassa liikkuneesta karhusta annettiin koko maan kattava vaaratiedote.

Oppositiopuolue SDP:n kansanedustaja Maarit Feldt-Ranta pitää eilistä vaaratilannetta ylilyöntinä. Feldt-Ranta kirjoittaa, että eduskunnan säätäessä hätäilmoituslakia oli luvattu, ettei ylilyöntejä tule.

– Yksi otso Haminassa, koko päivän koko maa hälytystilassa. Ei näin, Feldt-Ranta tviittaa.

Lue myös: Poliisi perustelee tv:n karhuvaroitusta – ”Se menee aina valtakunnalliseksi”

Oppositiopuolue vihreiden puheenjohtaja Ville Niinistö on samoilla linjoilla.

– Yhdessä kylässä nähdään karhu. Koko Suomi saa karhuvaroituksen tiedotusvälineistä. Samalla vaaralogiikalla pitänee lähettää se jos näkyy auto, Niinistö tviittaa.

Myös Uuden Suomen kustantaja Niklas Herlin ihmettelee tapausta Puheenvuorossa.

– Onko tämä valtakunnallisissa verkoissa annettu Haminan Neuvottoman karhuvaroitus harjoitus vai vitsi? Tosissaan sitä nyt ei kukaan ole voinut antaa, hän kirjoittaa, vaikka toteaakin, että asia voi olla vakava Haminan Neuvottoman kylässä.

Lue lisää Puheenvuorosta: Karhu tulee! Suojaudu!

– Jos Neuvottoman karhu on syy antaa viranomaishälytys laajalla jakelulla, miten viranomainen toimii, kun ihmisille oikeasti pitäisi antaa hälytys? Herlin kysyy.

Tunnettu yrittäjä ja juontaja Jari Sarasvuo pitää ”koko kansalle jyrättäviä” hätätiedotteita noloina. Politiikan tutkija Erkka Railo puolestaan veistelee, että nykyteknologian seurauksena esi-isät kääntyvät haudoissaan.

Poliisi tiedotti eilen kello 23:n jälkeen, että Haminan Neuvottoman alueella liikkuneesta karhusta oli saatu viimeinen näköhavainto noin kello 22:30. Näköhavainto oli tehty Helsingintien ja valtatie 7:n välillä. Poliisin mukaan karhun etsinnät lopetettiin eilen kello 23:n aikoihin eilispäivän osalta pimeyden vuoksi.